La cena (cinta de 2025)

:*Iste articlo ye sobre una cinta de cine espanyol de cine de comedia estrenada en 2025; ta atros usos se veiga *'La cena***.


***La cena*** (títol orichinal en [[Idioma castellano|castellano]], en [[Idioma aragonés|aragonés]] ***A cena**', estrenada en Aragón con o suyo títol orichinal) ye una cinta de cine espanyol de cine de comedia dramatica estrenada l'anyo 2025, dirichida por Manuel Gómez Pereira seguntes un guión adaptau por Joaquín Oristrell y Yolanda García Serrano (basau en a obra teatral *[[La cena de los generales]]* de José Luis Alonso de Santos, de l'anyo 2008), con una banda sonora orichinal d'Anne-Sophie Versnaeyen, una dirección de fotografía d'Aitor Mantxola, una producción cinematografica de Roberto Butragueño ta la productora cinematografica Crea SGR y un elenco d'o cual fan parte Mario Casas, Alberto San Juan, Asier Etxeandia, Nora Hernández, Óscar Lasarte, Martín Paez, Elvira Mínguez, Toni Agustí, Ferran Gadea, Eleazar Ortiz, Antonio Resines, Carlos Serrano, Carmen Balagué, Eva Ugarte, Xavi Francés, Gloria March, Abdel Senouci y Sergio Caballero, entre d'atros actors.

En abril de 1939, dos semanas dimpués de rematar a Guerra Civil Espanyola, Francisco Franco decide celebrar a suya dentrada en Madrit con una cena a celebrar en l'Hotel Palace a on i serán os prencipals dirichents d'o nuevo rechimen. O dirichent de Falange Española José Luis Alonso Candelas ye a lo cudiau d'a organización, que delega en o tenient Santiago Medina. Iste contacta con o cherent de l'hotel, Genaro Palazón, pero iste li comunica que en primeras os cocineros de l'hotel, os millors de toda la ciudat, se troban toz en a garchola pendients d'estar fusilaus como desafectos a lo franquismo por as suya ideyolochía republicana y que, amás, en ixe momento l'hotel s'ha convertiu en un hespital ta ferius d'a guerra. Cuan Medina pregunta a Alonso iste li diz que puet emplegar a los republicanos, con a condición de que tornen en a garchola ta estar fusilaus malas que remate la cena. Cuan os presoneros plegan enta l'hotel prencipian os preparativos, que incluyen liberar a la mai d'un d'éls, especialista en postres, u mercar en o mercau negro lo marisco que s'amenista ta la cena. En o proceso lo tenient Medina prencipia a respectar a lo cherent Palazón, a la vegada que se troba con su muller, decidida a partecipar en a cena a cualsiquier pre. D'atra man, os presoneros, sabendo perfectament cual estará lo suyo futuro en rematar a cena, preparan a suya fuga, anque un cambrero y su mai, que son de dreitas, estarán un problema. L'actitut d'o tenient debant d'a fuga ye una incognita, encara que lo feito de que su muller l'enganye con o falanchista puet fer-lo bandoliar-se por acceptar a fuga.

A cinta s'ambienta en 1939 en a ciudat de Madrit (Comunidat de Madrit) y las suyas escenas se filmoron en El Escorial y Madrit (Comunidat de Madrit) y Valencia (País Valenciano), amás de localizacions en Gran Canaria en as Islas Canarias.

Ye una cinta que ha recibiu bels premios y noinacions, en destacando dos Premios Goya (Millor Guión Adaptau y Millor Disenyo de Vestuario) amás d'atras seis nominacions (Millor Cinta, Millor Actor, Millor Actriz Segundaria, Millor Actriz Revelación, Millor Dirección Artistica y Millor Canción Orichinal) en 2026 mientres a 40<sup>ena</sup> edición de ditos premios.

## Elenco

## Se veiga tamién
* Cine en 2025.
* Cintas de 2025.

## Referencias

## Vinclos externos
*  ''La cena'' en Internet Movie Database.
*  ''La cena'' en FilmAffinity.
*  ''La cena'' en Allociné.